Document ID: /roh_data/filtered/fineweb-2-filterrobots_roh.jsonl.gz/11819

Dapi sia naschientscha viva Luca Tavasci da Samedan senza maun sanester. En la medischina discurran ins dad ina aplesia. Pervia da ses maun che manca n’è Luca Tavasci mai sa sentia handicapà. Cun 12 onns en scola è el stà per l’emprima giada sin skis da passlung. Era sch'il plaschair n'era a l’entschatta betg grond, ha el cumenzà da trenar quest sport. Tavasci na vuleva betg adina esser il davos tar las cursas. Uschia è creschida sia passiun ch'al ha manà fin tar ils paralimpics l’onn 2018 a Pyeongchang.
Campiunadi mundial a Lillehammer è la prova generala
Suenter inqual cuntraculp trenescha il passlunghist da Samedan uschè professiunal sco anc mai. En sia fatschenta ha el pudì prender congedi durant trais mais – per sa preparar optimalmain sin il campiunadi mundial da para sports a Lillehammer, dentant era sin ils gieus olimpics da Peking. L’emprima etappa tar ils proxims gieus è il campiunadi mundial. Quel unescha per l’emprima giada en l’istorgia las disciplinas da passlung, skis e snowboard. Per il moviment para sportiv è quai in novum.
Corona e perquai en isolaziun
Il campiunadi mundial ha cumenzà per Luca Tavasci en isolaziun a Samedan. El ha s'infectà cun il coronavirus ed ha perquai stuì star a chasa. Per fortuna aveva il sportist planisà davent da l’entschatta in bloc da recreaziun il principi da schaner. Uschia n'ha el betg pers uschè bler pervia da l’isolaziun. Uss è el pront per far il viadi a Lillehammer e per ir a la partenza da la cursa da distanza sur 20 kilometers il stil liber, e per las cursas da sprint en il stil classic.